Polisie op soek na ‘gruwelhuis-egpaar’Chantel Deminey. Foto: Verskaf deur SAPD ŉ Lasbrief is uitgereik vir die inhegtenisneming van die egpaar van die sogenaamde Bloemspruit-gruwelhuis buite Bloemfontein in die Vrystaat. Dit kom nadat Chantel (37) en John Deminey (45) nie in April opgedaag het vir hul verhoor by die hooggeregshof in Bloemfontein nie. Die egpaar het aanvanklik al die hofsittings van die verhoor bygewoon, maar op 23 April was hulle nêrens te vind nie. ŉ Lasbrief vir hul inhegtenisneming is toe uitgereik. Die polisie het in Mei 2015 inligting ontvang dat twee kinders by ŉ kleinhoewe in Bloemspruit mishandel word. Die Deminey-egpaar is kort daarna in hegtenis geneem. Volgens polisierekords het die egpaar ŉ 11-jarige meisie gedwing om met ouer mans seksuele omgang te hê waarvoor hulle dan betaal is. ŉ Negejarige seun is fisiek aangerand en is glo ook seksueel misbruik. Daar word beweer dat die kinders ook onder meer met sigarette gebrand is. Die egpaar staan tereg op 13 aanklagte. John Deminey. Foto: Verskaf deur SAPD Ao. Loraine Earle, woordvoerder van die polisie, het aan Maroela Media gesê hoewel die name van beskuldigdes wat van seksuele misdade teen minderjariges verdink word meestal nie bekendgemaak word nie om die identiteit van die kinders te beskerm, bestaan daar in hierdie geval buitengewone omstandighede. “Ons het toestemming om in hierdie geval die beskuldigdes se name en gesigte bekend te maak, omdat daar geen ander manier is waarop ons hulle kan opspoor nie. Hulle moet opgespoor word sodat hulle in ŉ hof kan tereg staan op die aanklagte teen hulle,” het sy gesê. Sy het gesê die kinders is in ŉ plek van veiligheid geplaas en daar is geen manier dat die beskuldigdes met hulle kan kontak hê nie. Enigiemand met inligting oor waar Chantel en John Deminey hulself mag bevind, word versoek om die ondersoekbeampte, ao. Leseyego Matekane, by 078 400 7840 of 051 406 4499 te kontak.